KIRJALLINEN KYSYMYS P-0604/00

esittäjä(t): Mario Mauro (PPE-DE) komissiolle

(25. helmikuuta 2000)

Aihe: Budjettikohta B7-6000

1. Voiko komissio ilmoittaa hankkeet, jotka on hyväksytty vuosina 1998 ja 1999 otsikossa mainittuun budjettikohtaan kuuluvina?

2. Voiko komissio ilmoittaa, mitkä hankkeet ovat saaneet rahoitusta mainitusta budjettikohdasta vuosina 1998 ja 1999?

3. Voiko komissio ilmoittaa mainittuun budjettikohtaan kuuluvia hankkeita koskevien valintamenettelyjen määräajat ja yksityiskohdat?

4. Voiko komissio kertoa tilanteesta, joka koskee hanketta Terveysolojen parantaminen DaloanCosta d'Avorion hiippakunnan 24 kylässä, joka toimitettiin komissiolle 7. maaliskuuta 1998 viitteellä ONG/PVD/1998/IT ja jonka järjestäjät kirjoittivat komissiolle 7. toukokuuta 1999, eivätkä vieläkään ole saaneet siltä minkäänlaista vastausta?

Poul Nielsonin komission puolesta antama vastaus

(30. maaliskuuta 2000)

Komissio toimittaa suoraan parlamentin jäsenelle ja parlamentin pääsihteeristölle luettelot kaikista hankkeista, jotka on hyväksytty tähän budjettikohtaan kuuluvina vuosina 1998 ja 1999 sekä hankkeista, jotka ovat saaneet rahoitusta.

Komissio pyrkii noudattamaan hankkeita koskevissa päätöksissään 17 päivänä heinäkuuta 1998 annetussa neuvoston asetuksessa (EY) N:o 1658/98 vahvistettua kuuden kuukauden määräaikaa. Vuonna 2000 otetaan käyttöön uusia hallintotoimenpiteitä, joilla pyritään varmistamaan, että mainittua kuuden kuukauden määräaikaa noudatetaan.

Viime vuosina tämä ei kuitenkaan ole ollut mahdollista vastaanotettujen hankkeiden suuren lukumäärän ja inhimillisten voimavarojen riittämättömyyden vuoksi. Lisäksi suurin osa valtioista riippumattomien järjestöjen (NGO) tekemistä ehdotuksista edellyttää vuoropuhelun jatkamista sen jälkeen, kun komission valtuuskunnilta, maantieteellisiltä yksiköiltä** ja teknisiltä asiantuntijoilta on saatu huomautukset ja ehdotukset, mikä voi johtaa lisäviivästyksiin.

Aikaisemmin valintamenettely perustui valtuuskunnan, maantieteellisen yksikön ja teknisten asiantuntijoiden suorittamaan arviointiin kustakin hankkeesta. Päätös hankkeen hyväksymisestä tai hylkäämisestä tehtiin näiden arviointien pohjalta. Joissakin tapauksissa hanke hylätään, koska valtioista riippumaton järjestö tai hanke eivät selvästikään täytä yhteisen rahoituksen saamiselle asetettuja yleisiä edellytyksiä.

Komissio hyväksyi uudet edellytykset yhteisen rahoituksen saamiselle tammikuussa 2000. Jatkossa komissio noudattaa avustusten hallintoon liittyvistä säännöistä laaditussa yhteenvedossa annettuja suosituksia eli toteuttaa ehdotuspyynnön ja perustaa valintakomiteoita. Valtuuskuntien ja maantieteellisten yksiköiden kuuleminen on kuitenkin merkittävässä asemassa myös tulevaisuudessa.

Vuodesta 1999 siirtyneitä hankkeita on tällä hetkellä käsittelemättä noin 926, ja niiden arvo on yhteensä 317,6 miljoonaa euroa. Ne on tarkoitus käsitellä vuoden 2000 ensimmäisellä puoliskolla. Valintakomiteat vahvistavat päätökset esivalintavaiheessa ja lopullisessa valintavaiheessa kuultuaan valtuuskuntia ja maantieteellisiä yksiköitä. Mainittu hanke (ONG/PVD/1998/258) on arvioitavana, mutta se jouduttiin siirtämään vuodesta 1999 varojen puutteen vuoksi. Päätös tehdään vuoden 2000 alkupuoliskolla.

Valtioista riippumattomia järjestöjä pidetään täysin ajan tasalla budjettikohdan hallinnossa tapahtuvasta kehityksestä niitä varten hiljattain perustettujen web-sivujen välityksellä (europa.eu.int/comm/development) sekä valtioista riippumattomien järjestöjen yhteyskomitean ja sen kansallisten foorumien välityksellä.